Source: http://www.changenet.sk/?section=kampane&x=108855
Timestamp: 2018-06-24 18:17:54+00:00
Document Index: 11359583

Matched Legal Cases: ['§23', '§ 22', '§23', '§18', '§ 18', '§ 18', '§31']

CHANGENET.SK | Kampane | Požiadajte prezidenta SR o vrátenie lesného zákona parlamentu!
Národná rada Slovenskej republiky schválila dňa 24. mája 2005 mimoriadne zlý zákon o lesoch. Zákon umožňuje podstatne zvýšenie ťažby dreva za súčasného podstatného obmedzenia vstupu občanov do slovenských lesov. Pripojte sa k tejto on-line kampani a požiadajte Prezidenta Slovenskej Republiky o vrátenie zákona parlamentu.
Národná rada Slovenskej republiky schválila dňa 24. 5. 2005 nový zákon o lesoch.
Tento zákon je podľa nášho názoru z dôvodov uvedených nižšie mimoriadne zlý, a preto Vás žiadame o jeho vrátenie Národnej rade Slovenskej republiky na komplexné prepracovanie. Zákon podľa nášho názoru umožňuje podstatné zvýšenie ťažby dreva za súčasného podstatného obmedzenia vstupu občanov do slovenských lesov.
Najväčšie nedostatky zákona:
Predložený návrh zákona umožňuje prekročiť ťažbu naplánovanú v lesnom hospodárskom pláne.
a) Návrh zákona umožňuje prekročiť celkový objem ťažby (etát) schválený v lesnom hospodárskom pláne, pretože aj po jeho prekročení náhodnou ťažbou umožňuje vykonávať tzv. naliehavú ťažbu (§23 ods.9), za ktorú sa podľa § 22 ods. 3 môže považovať akákoľvek obnovná ťažba (uvoľňovanie prirodzeného zmladenia a rekonštrukcia lesa).
b) Návrh súčasne umožňuje vykonávať náhodnú ťažbu bez jej hlásenia štátnej správe lesného hospodárstva v objeme, ktorý dovoľuje vyťažiť celé lesné porasty za obdobie piatich rokov bez akejkoľvek kontroly (§23 ods.5). Spätné kontrola náhodnej ťažby je nemožná!
Predložený návrh zákona umožňuje zvýšiť ťažbu oproti súčasnosti o približne 30 percent!
V §18 ods. 3 umožňuje schválený zákon priradiť nový obnovný prvok vo vzdialenosti jednej šírky rubu, tj. dvoch výšok od najbližšieho obnovného prvku. V doteraz platnej legislatíve je možné priradiť ďalší obnovný prvok až vo vzdialenosti troch výšok porastu. Táto zmena umožní skrátenie celkovej obnovnej doby lesných porastov. Zákon zároveň v § 18 ods. 4 umožňuje ťažiť v ochranných lesoch tak, ako v lesoch hospodárskych. Ochranné lesy plnia nenahraditeľné funkcie, napr. stabilizácia terénu na mimoriadne nepriaznivých stanovištiach, ochrana pôdy pred eróziou, akumulácia podzemných vôd, spomaľovanie odtoku vody z povodia a iné. Stratou podstaty ochranných lesov sa stratia aj ich funkcie.
Celkovo § 18 umožňuje navýšenie objemu ťažby dreva na Slovensku až o 30%!
Predložený návrh zákona o lesoch obsahuje protiústavné obmedzenia a obmedzuje možnosti kontroly ťažby.
a) Návrh zákona zakazuje vstup verejnosti do všetkých porastov, v ktorých sa uskutočňuje ťažba, čo znamená priamy zákaz vstupu do väčšiny lesov na území Slovenska, pretože lesné porasty sú veľké, rozsiahle územia o rozlohe niekoľko desiatok hektárov (§31), pričom plochy ťažby majú rozlohy rádovo menšie (áre)
Na záver by sme radi pripomenuli, že
predložený návrh zákona o lesoch nie je pripravený v súlade s koncepciou Národnej lesníckej stratégie, ktorá má byť uzavretá až v roku 2006,
za účelom vypracovania návrhu zákon o lesoch bola ministrom pôdohospodárstva Zsoltom Simonom ustanovená Komisia ministra pôdohospodárstva SR pre prípravu a vypracovanie návrhu zákona o lesoch, ktorej právoplatným členom sa stal i zástupca LZ VLK Ing. Juraj Lukáč. Práca komisie nebola pri predloženom návrhu zákona zohľadnená a predložený návrh bol vypracovaný bez jej vedomia a reálnej možnosti ovplyvniť jeho záverečnú podobu,
proti zákonu v schválenej forme vystupujú mimovládne organizácie, neštátni vlastníci, ktorých zoskupuje Únia regionálnych vlastníkov neštátnych lesov Slovenska, Slovenská lesnícka komora a podľa našich informácií aj štátny podnik Lesy SR.
Dúfame, že zvážite naše argumenty a zákon vrátite Národnej rade SR na prepracovanie.
Kampaň bola 16. 6. 2005 úspešne ukončená, prezident vrátil zákon na opätovné prerokovanie v NR SR. Ďakujeme za podporu všetkým 1435 signatárom!
Prezidentovi Slovenskej republiky môžete poslať list so žiadosťou o vrátenie zákona parlamentu aj poštou, faxom na číslo (02) 57201155, e-mailom na adresu info@prezident.gov.sk a mbednar@prezident.gov.sk alebo list priniesť osobne do Kancelárie prezidenta SR.
Vzor listu prezidentovi:
list-prezidentovi-lesny-zakon-vratenie.doc
Ad: Požiadajte prezidenta SR o vrátenie lesného zákona parlamentu!
24.6.2007 19:32 | Ing. Ivan Jakubík
Žijeme v uponáhlanej dobe a pobyt
v prírode a najmä v lese je pre mnohých ludí jedna z mála možností relaxu,žiadam Vás pán prezident,aby ste vrátil zákon
národnej rade na dopracovanie v prospech občanov a nie v prospech tých ktorý vidia len rýchly zisk bez ohľadu na prírodu
a občanov slovenska.
16.6.2005 17:23 | Jaro Dunaj
http://www.prezident.sk/?zakony-vratene-prezidentom-sr
14.6.2005 14:07 | Viktoria
Milý prezident! ja si Vás vážim, ale toto rozhodnutie sa vám nepodarilo.Príslovie hovorí: Nikto nieje dokonalý.
9.6.2005 10:12 | Ondrej Pacay
typo v slove "Spätná"... kontrola
8.6.2005 17:39 | redakcia
Clanok Petra Balaza najdete na Changenete zajtra, teda 9. júna.
Mylný výklad alebo zámer?
8.6.2005 16:24 | Peter Baláž
Chcel by som poprosit vsetkych, ktori chcu podporit tuto vyzvy prezidentovi aby si koli objektivnosti a aj vlastnemu svedomiu najskor porovnali tvrdenia v zozname nedostatkov zakona so znenim tohoto zakona a az ked usudia ze fakty a interpretacie jednotlivych ustanoveni zakona uvadzane autormi vyzvy su spravne tak nech podporia tuto vyzvu. Ja som ju tiez isiel s nadsenim podporit lebo mi zalezi na buducnosti nasich lesov no nastastie mi to nedalo a trosku som si to preveril. Podla mna su takmer vsetky body vyzvy zalozene na nepravdivych tvrdeniach a tieto sa vobec nezhoduju so skutocnostami vyplyvajucimi z kritizovaneho navrhu zakona.
Ci je to iba z neznalosti alebo zamerne koli nabudeniu emocii u laickej verejnosti to uz necham na posudenie kazdeho z vas. Ak by niekoho zaujimali aj moje konkretne argumenty moze si ich precitat v prispevku s nazvom "Záchrana lesov alebo hra na city laickej verejnosti?" ked/ak bude na changenete uverejneny este pocas aktualnosti problemu.
Regionálne environmentálne centrum (REC)